感時一首再用前韻呈元詔久善文彧
作者：郭印
朝代：宋

paragraphs: 我傷天缺無人補，四海嬰兒失其母。
北人躍馬渡黄河，請和使者空旁午。
二君北去宗族從，國祚千鈞垂一縷。
天心保趙有真孤，重雲翳日今復吐。
萬姓謳歌子啓賢，沈痛脱然離肺腑。
聞招賢士築層臺，更納直言懸諫鼓。
彌縫輔贊要真儒，相國豈無房與杜。
中興之主信非常，睿武英明如太祖。
巍巍虞舜有重瞳，穆穆文王生四乳。
鑾輿若返天下安，未說登三并咸五。
咄嗟廟堂不須憂，行看兩陛舞干羽。